Document ID: 32003D0534

Odločba Komisije
z dne 17. julija 2003
o spremembah Odločbe Evropskega parlamenta in Sveta št. 2119/98/ES in Odločbe 2000/96/ES o nalezljivih boleznih, navedenih v teh odločbah, ter o spremembah Odločbe 2002/253/ES glede opredelitev primerov za nalezljive bolezni
(notificirana pod dokumentarno številko K(2003) 2301)
(Besedilo velja za EGP)
(2003/534/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Evropskega parlamenta in Sveta št. 2119/98/ES z dne 24. septembra 1998 o vzpostavitvi mreže epidemiološkega spremljanja in obvladovanja nalezljivih bolezni v Skupnosti [1], zlasti točk (a) in (c) členov 3 in 8 Odločbe,
ob upoštevanju naslednjega:
(1) Odločba št. 2119/98/ES predvideva vzpostavitev mreže na ravni Skupnosti, ki spodbuja sodelovanje in usklajevanje glede preprečevanja in obvladovanja nekaterih vrst nalezljivih bolezni iz te odločbe. Ta odločba naj bi zajela bolezni, ki jih povzročajo povzročitelji, posebej prilagojeni, da ob namerni sprostitvi povzročijo kar največjo obolevnost in/ali smrtnost.
(2) Odločba Komisije 2000/96/ES z dne 22. decembra 1999 o nalezljivih boleznih, ki jih bo postopoma zajela mreža Skupnosti v skladu z Odločbo Evropskega parlamenta in Sveta št. 2119/98/ES [2], navaja nekatere nalezljive bolezni, ki bodo zajete z epidemiološkim spremljanjem v mreži Skupnosti, vzpostavljeni na podlagi Odločbe št. 2119/98/ES.
(3) Odločba Komisije 2002/253/ES z dne 19. marca 2002 o opredelitvi primerov nalezljivih bolezni za poročanje mreži Skupnosti v skladu z Odločbo št. 2119/98/ES Evropskega parlamenta in Sveta [3], navaja opredelitve primerov nalezljivih bolezni, navedenih v Odločbi 2000/96/ES.
(4) Ustrezno je, da se nalezljive bolezni, za katere Odločba 2002/253/ES navaja opredelitve primerov, ujemajo z nalezljivimi boleznimi iz Odločbe 2000/96/ES.
(5) Črne koze bi v primeru namernega sproščanja lahko pomenile resno nevarnost za javno zdravje. To nalezljivo bolezen je zato treba uvrstiti v seznam v Prilogi 1 k Odločbi 2000/96/ES. Opredelitev primera črnih koz je treba vključiti v Odločbo 2002/253/ES.
(6) Čeprav se tetanus ne prenaša med ljudmi in se v Skupnosti pojavlja le sporadično, bi ocena programov cepljenja na podlagi spremljanja prispevala k izboljšanju politik cepljenja. Tetanus je zato treba uvrstiti v seznam nalezljivih bolezni v Odločbi 2000/96/ES. Opredelitev primera tetanusa je že dana v Odločbi 2002/253/ES.
(7) Namerno sproščanje vraničnega prisada v Skupnosti bi pomenilo resno nevarnost za javno zdravje. Zato je treba to bolezen uvrstiti v seznam nalezljivih bolezni v Odločbi 2000/96/ES. Opredelitev primera vraničnega prisada je že dana v Odločbi 2002/253/ES.
(8) Prenašanje botulizma ni omejeno na zastrupitve s hrano in zato se izbriše vsaka omemba takega načina pridobitve te bolezni.
(9) Ustrezno je, da se opredelitev primera davice v Odločbi 2002/253/ES pregleda zaradi upoštevanja najnovejših znanstvenih spoznanj.
(10) Odločba 2000/96/ES določa merila za izbiro nalezljivih bolezni posebnih območij, ki naj bodo vključena v epidemiološko spremljanje v mreži Skupnosti na podlagi Odločbe št. 2119/98/ES. Vročica Q in tularemija bi ta merila izpolnjevali v primeru namernega sproščanja. Ti dve bolezni se naravno pojavljata tudi v Evropski skupnosti. Spremljanje na podlagi opredelitev primerov bi pomenilo dodatno korist. Ti dve nalezljivi bolezni je zato treba uvrstiti v seznam v Odločbi 2000/96/ES. Poleg tega je treba opredelitve primerov vročice Q in tularemije vključiti v Odločbo 2002/253/ES.
(11) Zato je treba Odločbe št. 2119/98/ES, 2000/96/ES in 2002/253/ES ustrezno spremeniti.
(12) Ukrepi, predvideni s to odločbo, so v skladu z mnenjem Odbora, ustanovljenim skladno s členom 7 Odločbe št. 2119/98/ES -
SPREJELA NASLEDNJO ODLOČBO:
Člen 1
Priloga k Odločbi št. 2119/98/ES se spremeni v skladu s Prilogo I te odločbe.
Člen 2
Priloga I k Odločbi 2000/96/ES se spremeni v skladu s Prilogo II te odločbe.
Člen 3
Priloga k Odločbi 2002/253/ES se spremeni v skladu s Prilogo III te odločbe.
Člen 4
Ta odločba je naslovljena na države članice.
V Bruslju, 17. julija 2003

Labels: 12
0